Un nou protest este anunțat pentru sâmbătă, 8 septembrie, în Piața Victoriei, la aproape o lună de la violențele jandarmeriei de la mitingul diasporei din 10 august. La evenimentul intitulat ”Gustul libertății” ar urma să fie prezent și pianistul Davide Martello, care a cântat în Piața Taksim, la Bataclan și Euromaidan.





”La aproape o lună de la evenimentele din 10 august, ne întâlnim în același loc ca să demonstrăm că suntem mulți, uniți și puternici, și că gustul pentru libertate nu poate fi îndepărtat nici cu gaze lacrimogene, nici cu pulane, nici cu tunuri cu apă. De asemenea, e un bun prilej să le arătăm că îi vedem în continuare, știm că singura lor preocupare este cum să dea OUG pentru amnistie și grațiere și nu vom permite așa ceva. Alături de noi se va afla, de la ora 19:00, cel care și-a dus pianul pentru a cânta în multe zone de conflict din lume (în Piața Taksim din Istanbul, la Bataclan, în Euromaidanul din Kiev sau în Afghanistan) - Klavierkunst - Davide Martello. Este important să păstrăm tăcerea pentru a putea asculta cântecul său pentru libertate și justiție. Ne vedem Sâmbătă 8 septembrie de la ora 18:00 în Piața Victoriei cu gust de libertate și respect pentru victimele abuzurilor”, au scris organizatorii evenimentului.







Anunțul a fost făcut pe Facebook de organizațiile Rezistenta, Corupția ucide și Inițiativa România.

